ΓΡΑΠΤΗ ΕΡΩΤΗΣΗ E-3719/98

υποβολή: Giuseppe Rauti (NI) προς την Επιτροπή

(11 Δεκεμβρίου 1998)

Θέμα: Αναβολή μέχρι το 2004 της φιλελευθεροποίησης του καμποτάζ (των ενδομεταφορών) για την Ιταλία

Γνωρίζει η Επιτροπή τη δραματική κατάσταση που θα αντιμετωπίσει η Ιταλία μετά από το νέο ρυθμιστικό πλαίσιο για το ευρωπαϊκό καμποτάζ που θα τεθεί σε ισχύ την 1η του προσεχούς Ιανουαρίου. Η προβλεπόμενη "φιλελευθεροποίηση" δεν ισχύει - στην ουσία - για την Ελλάδα, η οποία επέτυχε την αναβολή μέχρι το 2004, με αποτέλεσμα να ετοιμάζεται η εν λόγω χώρα να αποικιοποιήσει το ιταλικό καμποτάζ που αντιπροσωπεύει το 80 % του καμποτάζ επιβατών και το 45 % του καμποτάζ εμπορευμάτων, το οποίο θα "φιλελευθεροποιηθεί" την 1η Ιανουαρίου. Πρόκειται για έναν τομέα που στην Ιταλία - βλέπε το άρθρο του Giorgio Lonardi στη "La Repubblica" της 17ης τρέχοντος, σελίδα 35 - απασχολεί 15 χιλιάδες εργαζόμενους σε 470 πλοία, χωρίς να υπολογίζουμε τους απασχολούμενους στο έδαφος και τους 29.000 εργαζόμενους στον ευρύτερο τομέα. ´Aρα, η Ιταλία κινδυνεύει να απωλέσει κύκλο εργασιών της τάξης των 5.000 δισ. κατ' έτος υπέρ μιας χώρας που, όπως η Ελλάδα, παραβιάζει τους κανόνες του ανταγωνισμού, μεταχειριζόμενη μεικτά πληρώματα που αποτελούνται από μη κοινοτικούς ναυτικούς και που υποχρεούνται να εργάζονται υπό συνθήκες οιονεί δουλείας.

Η Επιτροπή, δεν κρίνει σκόπιμο και ορθό, από δεοντολογική και κοινωνική άποψη, να επιβάλει στην Ελλάδα την ίδια προθεσμία με την Ιταλία, ή να παρατείνει και για την Ιταλία την έναρξη της ισχύος των νέων ρυθμίσεων;

Απάντηση του κ. Kinnock Εξ ονόματος της Επιτροπής

(18 Ιανουαρίου 1999)

Η Επιτροπή δε συμφωνεί με το Αξιότιμο Μέλος του Κοινοβουλίου σε ό,τι αφορά την ανάλυση της κατάστασης.

Κατά πρώτο ο κανονισμός (ΕΟΚ) 3577/92 για την εφαρμογή της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές-καμποτάζ)(1) επιτρέπει την επιβολή όρων εκ μέρους του κράτους στο οποίο εκτελούνταί οι μεταφορές και για όλα τα θέματα που σχετίζονται με τα πληρώματα, στους κοινοτικούς πλοιοκτήτες που παρέχουν ενδομεταφορικές υπηρεσίες σε νησιά, και η ιταλική νομοθεσία δεν επιτρέπει την απασχόληση υπηκόων τρίτης χώρας σε πλοία που παρέχουν ενδομεταφορικές υπηρεσίες. Επιπλέον οι αντίστοιχοι κοινοτικοί πλοιοκτήτες πρέπει να συμμορφώνονται με όλες τις προϋποθέσεις εκτέλεσης ενδομεταφορικών υπηρεσιών στο κράτος μέλος που έχει καταχωρηθεί το σκάφος τους. Η ελληνική νομοθεσία προβλέπει επίσης ότι μόνο Έλληνες ή υπήκοοι άλλων κρατών της Κοινότητας μπορεί να χρησιμοποιηθούν σε σκάφη που παρέχουν ενδομεταφορικές υπηρεσίες. Ως εκ τούτου, οι Έλληνες πλοιοκτήτες δεν επιτρέπεται να απασχολούν υπηκόους τρίτων χωρών σε σκάφη που εκτελούν ενδομεταφορές σε ιταλικά νησιά.

Κατά δεύτερο σύμφωνα με τις δύο εκθέσεις που συνέταξε η Επιτροπή το 1995(2) και το 1997(3) σχετικά με την εφαρμογή του κανονισμού (ΕΟΚ) 3577/92, η συμμετοχή μη εθνικών κοινοτικών σκαφών στους ελευθερωμένους τομείς των ενδομεταφορών στα πέντε νότια κράτη μέλη υπήρξε εντελώς περιθωριακή. Κατά συνέπεια είναι εντελώς απίθανο οι εξελίξεις να οδηγήσουν σε κάποιου είδους "αποικισμό" των ενδομεταφορών που εκτελούνται στα ιταλικά νησιά από το στόλο οιουδήποτε άλου κράτους μέλους.

Ο κανονισμός του Συμβουλίου είναι δεσμευτικός στο σύνολό του. Η Επιτροπή δεν έχει το δικαίωμα να επιβάλει συντομότερες προθεσμίες ούτε να παρατείνει τις μεταβατικές περιόδους που έχουν αποφασισθεί από το Συμβούλιο.

(1) ΕΕ L 364 της 12.12.1992.

(2) Έκθεση της Επιτροπής προς το Συμβούλιο σχετικά με την εφαρμογή του κανονισμού (ΕΟΚ) 3577/92 για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες μεταφορές - καμποτάζ) κατά την περίοδο 1993-1994 -, COM(95) 383 τελικό.

(3) Έκθεση της Επιτροπής στο Συμβούλιο σχετικά με την εφαρμογή του κανονισμού του Συμβουλίου (ΕΟΚ) 3577/92 για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές - καμποτάζ) κατά την περίοδο (1995-1996) καθώς και σχετικά με τις οικονομικές και κοινωνικές επιπτώσεις της ελευθέρωσης των ενδομεταφορών στα νησιά - COM(97) 296 τελικό.